b'\n_START_ARTICLE_\nEugeniu Carada\n_START_SECTION_\nUnirea Principatelor \xc8\x99i coali\xc8\x9bia anti-cuzist\xc4\x83\n_START_PARAGRAPH_\nOdat\xc4\x83 cu mutarea la Bucure\xc8\x99ti, Carada se implic\xc4\x83 din ce \xc3\xaen ce mai activ \xc3\xaen lupta pentru unirea Principatelor. \xc3\x8en 1857 este ales ca deputat \xc3\xaen Consiliul Municipal al Bucure\xc8\x99tiului de c\xc4\x83tre locuitorii din mahalaua Schitu M\xc4\x83gureanu. A \xc3\xaendeplinit func\xc8\x9bia de secretar al Adun\xc4\x83rii ad-hoc a \xc8\x9a\xc4\x83rii Rom\xc3\xa2ne\xc8\x99ti, calitate \xc3\xaen care a fost de partea mi\xc8\x99c\xc4\x83rii unioniste. \xc3\x8en aceast\xc4\x83 perioad\xc4\x83 \xc3\xaei cunoa\xc8\x99te pe Ion C. Br\xc4\x83tianu, iar ceva mai t\xc3\xa2rziu, \xc3\xaen 1859, \xc8\x99i pe C.A. Rosetti, personalit\xc4\x83\xc8\x9bi care \xc3\xaei vor fi al\xc4\x83turi \xc3\xaentreaga via\xc8\x9b\xc4\x83. Cur\xc3\xa2nd va deveni secretar de redac\xc8\x9bie la ziarul lui Rosetti, Rom\xc3\xa2nul,  unde va r\xc4\x83m\xc3\xa2ne timp de 10 ani, p\xc3\xa2n\xc4\x83 \xc3\xaen 1871, c\xc3\xa2nd va pleca din cauza intrigilor create \xc3\xaen familia Rosetti dup\xc4\x83 ce rupe logodna cu Libia, fiica lui C.A. Rosetti. \xc8\x98i urm\xc4\x83toarea sa logodn\xc4\x83, cu Jeanne, nepoata lui Jules Michelet, a trebuit s\xc4\x83 o rup\xc4\x83, fiind pus s\xc4\x83 aleag\xc4\x83 \xc3\xaentre stabilirea \xc3\xaen Fran\xc8\x9ba \xc8\x99i r\xc4\x83m\xc3\xa2nerea \xc3\xaen Rom\xc3\xa2nia._NEWLINE_Dup\xc4\x83 asasinarea lui Barbu Catargiu, Carada este acuzat a fi fost unul dintre autorii morali ai crimei, fiind arestat pentru scurt timp (9\xe2\x80\x9322 iunie 1862). Pleac\xc4\x83 la Paris \xc3\xaen 1863 pentru a-\xc8\x99i completa studiile, p\xc3\xa2n\xc4\x83 \xc3\xaen 1865. De fapt, Carada a avut la Paris \xc8\x99i o misiune politic\xc4\x83, \xc8\x99i anume a preg\xc4\x83ti lumea politic\xc4\x83 \xc8\x99i jurnalistic\xc4\x83 francez\xc4\x83 pentru detronarea lui Cuza \xc8\x99i aducerea pe tron a unui domn str\xc4\x83in, \xc3\xaen contextul \xc3\xaen care Unirea Principatelor era recunoscut\xc4\x83 at\xc3\xa2t de Imperiul Otoman c\xc3\xa2t \xc8\x99i de Marile Puteri doar pe perioada domniei lui Cuza._NEWLINE_\xc8\x98i \xc3\xaen \xc8\x9bar\xc4\x83, Carada a luptat \xc3\xaempotriva lui Cuza prin intermediul ziarului Rom\xc3\xa2nul. Pentru aceasta, a fost \xc3\xaenchis. Eliberat cur\xc3\xa2nd, pleac\xc4\x83 din nou la Paris, \xc3\xaempreun\xc4\x83 cu Ion C. Br\xc4\x83tianu, de data aceasta pentru a duce tratative cu Casa regal\xc4\x83 de Hohenzollern pentru aducerea pe tron a lui Carol Ludovic; abdicarea lui Cuza \xc3\xaei g\xc4\x83se\xc8\x99te pe am\xc3\xa2ndoi \xc3\xaen capitala Fran\xc8\x9bei.\n_START_SECTION_\nRela\xc8\x9biile cu Regele Carol I. Independen\xc8\x9ba\n_START_PARAGRAPH_\nSe \xc3\xaentoarce \xc3\xaen \xc8\x9bar\xc4\x83 \xc3\xaen martie 1866 preg\xc4\x83tind venirea lui Carol de Hohenzollern. Cu toate acestea, patru ani mai t\xc3\xa2rziu, \xc3\xaen 1870, Carada -  \xc3\xaempreun\xc4\x83 cu al\xc8\x9bi reprezentan\xc8\x9bi de marc\xc4\x83 ai mi\xc8\x99c\xc4\x83rii unionisto-liberale, organizeaz\xc4\x83 o revolt\xc4\x83 na\xc8\x9bional\xc4\x83 cu scopul r\xc4\x83sturnarii principelui Carol. Din motive nel\xc4\x83murite, transmite prin telegraf mesaje pentru oprirea revoltei. \xc3\x8en noaptea de 7 spre 8 august 1870, c\xc4\x83tre orele 3 diminea\xc8\x9ba, c\xc4\x83pitanul Alexandru Candiano-Popescu, nerespect\xc3\xa2nd cererea lui Eugeniu Carada, declan\xc8\x99eaz\xc4\x83 revolta la Ploie\xc8\x99ti, episod cunoscut sub numele de Republica de la Ploie\xc8\x99ti. De\xc8\x99i a fost organizatorul ac\xc8\x9biunii la nivel na\xc8\x9bional, Eugeniu Carada a sosit personal la Ploie\xc8\x99ti \xc8\x99i i-a convins pe liderii mi\xc8\x99c\xc4\x83rii republicane s\xc4\x83 \xc3\xaenceteze ac\xc8\x9biunile. Se spune despre aceast\xc4\x83 revolt\xc4\x83 c\xc4\x83 ar fi fost singura \xc3\xaenfr\xc3\xa2ngere a lui Carada. Dar nu peste mult timp, Turcul (cum obi\xc8\x99nuiau unii s\xc4\x83-l numeasc\xc4\x83 datorit\xc4\x83 d\xc3\xa2rzeniei sale) se va r\xc4\x83zg\xc3\xa2ndi din nou \xc3\xaen privin\xc8\x9ba monarhiei, pe care ajunge s-o pre\xc8\x9buiasc\xc4\x83._NEWLINE_\xc3\x8en 1877, al\xc4\x83turi de Ion C. Br\xc4\x83tianu, Carada adun\xc4\x83 oameni pentru armata, procur\xc4\x83 acesteia armamentul necesar \xc8\x99i asigur\xc4\x83 proviziile. Trecea frecvent Dun\xc4\x83rea pentru a avea grija \xc8\x99i de treburile din \xc8\x9bar\xc4\x83. De altfel, mai t\xc3\xa2rziu va fi r\xc4\x83spl\xc4\x83tit cu medalia \xe2\x80\x9eTrecerii Dun\xc4\x83rii\xe2\x80\x9d, singura distinc\xc8\x9bie pe care a primit-o de-a lungul vie\xc8\x9bii.\n_START_SECTION_\nActivitatea la Banca Na\xc8\x9bional\xc4\x83 a Rom\xc3\xa2niei\n_START_PARAGRAPH_\nDup\xc4\x83 terminarea activit\xc4\x83\xc8\x9bilor legate de recunoa\xc8\x99terea independen\xc8\x9bei \xc3\xaen cadrul Congresului de la Berlin, Carada \xc3\xaenfiin\xc8\x9beaz\xc4\x83, din nou al\xc4\x83turi de Ion C. Br\xc4\x83tianu, Banca Na\xc8\x9bional\xc4\x83 a Rom\xc3\xa2niei \xc3\xaen 1880. De\xc8\x99i nu accept\xc4\x83 func\xc8\x9bia de Guvernator, o preia \xc3\xaentr-un final pe cea de director. El \xc3\xaensu\xc8\x99i merge la Paris pentru a supraveghea tip\xc4\x83rirea biletelor, organizeaz\xc4\x83 numeroase filiale \xc8\x99i centre \xc3\xaen toat\xc4\x83 \xc8\x9bara etc._NEWLINE_Finan\xc8\x9beaz\xc4\x83 numeroase persoane, asigur\xc3\xa2nd dezvoltarea unei burghezii autohtone. A lucrat \xc3\xaen cadrul B\xc4\x83ncii mai mult de 30 de ani, asigur\xc3\xa2ndu-i o asemenea organizare \xc3\xaenc\xc3\xa2t multe personalit\xc4\x83\xc8\x9bi ale vremii spuneau c\xc4\x83, \xc8\x99i \xc3\xaen cazul \xc3\xaen care niste neghiobi ar veni \xc3\xaen fruntea ei, Banca s-ar conduce singur\xc4\x83.\n_START_SECTION_\nInfluen\xc8\x9b\xc4\x83 \xc8\x99i mo\xc8\x99tenirea l\xc4\x83sat\xc4\x83\n_START_PARAGRAPH_\nSpre sf\xc3\xa2r\xc8\x99tul vie\xc8\x9bii, Carada r\xc4\x83m\xc4\x83sese ultimul supravie\xc8\x9buitor dintre cei trei \xc8\x99efi istorici ai Partidului Na\xc8\x9bional Liberal (ceilal\xc8\x9bi fiind C.A. Rosetti \xc8\x99i Ion C. Br\xc4\x83tianu). L-a sprijinit pe Ion I.C. Br\xc4\x83tianu \xc3\xaen preluarea \xc8\x99efiei partidului. De altfel, a avut o mare influen\xc8\x9b\xc4\x83 \xc3\xaen familia Br\xc4\x83tienilor. A tr\xc4\x83it \xc3\xaen casa lor mul\xc8\x9bi ani, i-a ajutat la dezvoltarea afacerilor, le-a \xc3\xaengrijit, se spune, p\xc3\xa2n\xc4\x83 \xc8\x99i gr\xc4\x83dina. Pe copiii lui Ion Br\xc4\x83tianu \xc3\xaei ducea \xc3\xaen excursii prin Europa. C\xc3\xa2nd Ionel Br\xc4\x83tianu a trebuit s\xc4\x83 mearg\xc4\x83 la studii \xc3\xaen Paris, Carada a fost cel care l-a \xc3\xaenso\xc8\x9bit, i-a ar\xc4\x83tat Parisul \xc8\x99i alte ora\xc8\x99e europene, i-a f\xc4\x83cut cuno\xc8\x99tin\xc8\x9b\xc4\x83 cu personalit\xc4\x83\xc8\x9bi franceze. Mai mult, prin scrisorile sale de recomandare, i-a asigurat accesul \xc3\xaen numeroase locuri de care Ionel era \xc3\xaen special interesat, cum ar fi atelierele lui Eiffel._NEWLINE_Carada \xc8\x99i-a investit o mare parte din avere \xc3\xaen lupta rom\xc3\xa2nilor din Transilvania. A subven\xc8\x9bionat ziare, reviste \xc8\x99i c\xc4\x83r\xc8\x9bi, a contribuit la construirea unor \xc8\x99coli \xc8\x99i biserici, a pl\xc4\x83tit cau\xc8\x9biunile revolu\xc8\x9bionarilor din Transilvania \xc8\x99i procesele lor. A preg\xc4\x83tit \xc8\x99i opinia interna\xc8\x9bional\xc4\x83 pentru unire prin articolele publicate \xc3\xaen str\xc4\x83in\xc4\x83tate \xc8\x99i prin propaganda f\xc4\x83cut\xc4\x83 de prietenii s\xc4\x83i de peste hotare._NEWLINE_\xe2\x80\x9e\xc3\x8en genera\xc8\x9bia mare a Br\xc4\x83tienilor, a lui Kog\xc4\x83lniceanu, Rosetti, Negri \xc8\x99i a Gole\xc8\x99tilor, Eugeniu Carada a avut rost de c\xc4\x83petenie la prefacerea \xc8\x9b\xc4\x83rii noastre. Via\xc8\x9ba lui va r\xc4\x83m\xc3\xa2ne o pild\xc4\x83 ve\xc8\x99nic\xc4\x83 tinerimei de azi \xc8\x99i de m\xc3\xa2ine, prin munca ne\xc3\xaenfr\xc3\xa2nat\xc4\x83 \xc3\xaen folosul patriei, prin st\xc4\x83ruin\xc8\x9ba \xc3\xaen urm\xc4\x83rirea \xc3\xaenaltelor idealuri.\xe2\x80\x9d_NEWLINE_\xe2\x80\x94V. G. Mortun'